b'\n_START_ARTICLE_\nRaupai\n_START_PARAGRAPH_\nRaupai (lot. variola)\xc2\xa0\xe2\x80\x93 \xc5\xabmi, labai u\xc5\xbekre\xc4\x8diama, da\xc5\xbenai mirtina virusin\xc4\x97 liga. Ligos po\xc5\xbeymiai\xc2\xa0\xe2\x80\x93 auk\xc5\xa1ta temperat\xc5\xabra, skausmas, ry\xc5\xa1ki intoksikacija, papulinis\xc2\xa0\xe2\x80\x93 pustulinis b\xc4\x97rimas, paliekantis odoje duob\xc4\x97tus randus.\n_START_SECTION_\nEtiologija\n_START_PARAGRAPH_\nRaupus sukelia Poxviridae \xc5\xa1eimos virusas Poxvirus variolae, viruso genom\xc4\x85 sudaro dvigrand\xc4\x97 linijin\xc4\x97 DNR, virusas matomas net \xc5\xa1viesiniu mikroskopu, turi sud\xc4\x97ting\xc4\x85 strukt\xc5\xabr\xc4\x85\xc2\xa0\xe2\x80\x93 dvi i\xc5\xa1orines membranas. Apvalkale yra cholesterolio, fosfolipid\xc5\xb3 ir daug ferment\xc5\xb3 b\xc5\xabtin\xc5\xb3 viruso reprodukcjai.\n_START_SECTION_\nEpidemiologija\n_START_PARAGRAPH_\nTai vienintel\xc4\x97 i\xc5\xa1 stambi\xc5\xb3 infekcini\xc5\xb3 lig\xc5\xb3, kuri\xc4\x85 PSO iniciatyva pavyko i\xc5\xa1naikinti visame pasaulyje\xc2\xa0\xe2\x80\x93 1977\xc2\xa0m. Somalyje u\xc5\xberegistruotas paskutinis raup\xc5\xb3 atvejis. \xc5\xa0iuo metu raup\xc5\xb3 virusai kultivuojami ir laikomi dviejose laboratorijose\xc2\xa0\xe2\x80\x93 Atlantoje (JAV) ir Maskvoje.\n_START_SECTION_\nIstorija\n_START_PARAGRAPH_\nI\xc5\xa1 Ryt\xc5\xb3 \xc4\xaf Europ\xc4\x85 \xc5\xa1i\xc4\x85 lig\xc4\x85 atve\xc5\xbe\xc4\x97 rom\xc4\x97nai, ir 165\xe2\x80\x93180\xc2\xa0m. Romos imperij\xc4\x85 ap\xc4\x97m\xc4\x97 raup\xc5\xb3 pandemija, nusine\xc5\xa1usi apie 5 milijonus gyvybi\xc5\xb3. XVI a. ispan\xc5\xb3 konkistador\xc5\xb3 \xc4\xaf Nauj\xc4\x85j\xc4\xaf pasaul\xc4\xaf atne\xc5\xa1ti raupai i\xc5\xa1 esm\xc4\x97s sugriov\xc4\x97 ink\xc5\xb3 imperij\xc4\x85 (per kelerius metus mir\xc4\x97 apie 60\xe2\x80\x9390 procent\xc5\xb3 ink\xc5\xb3 populiacijos) bei tur\xc4\x97jo \xc4\xaftakos actek\xc5\xb3 \xc5\xbelugimui. Su raupais prad\xc4\x97ta kovoti, kai 1796\xc2\xa0m. Anglijos gydytojas Edvardas D\xc5\xbeeneris (Edward Jenner) atrado nuo j\xc5\xb3 skiepus. Lietuvoje raup\xc5\xb3 epidemija buvo po Pirmojo pasaulinio karo, paskutinis susirgimas u\xc5\xbefiksuotas 1936\xc2\xa0m._NEWLINE_1967\xc2\xa0m. Pasaulio sveikatos organizacija prane\xc5\xa1\xc4\x97, kad tais metais nuo ligos mir\xc4\x97 2 milijonai \xc5\xbemoni\xc5\xb3. 1980\xc2\xa0m., po masin\xc4\x97s vakcinacijos Afrikos, Azijos ir Piet\xc5\xb3 Amerikos \xc5\xbeemynuose, paskelbta, jog raupai i\xc5\xa1naikinti.\n_START_SECTION_\nPatofiziologija\n_START_PARAGRAPH_\nApsikre\xc4\x8diama nuo sergan\xc4\x8dio ar jau besveikstan\xc4\x8dio asmens, jam kostint, \xc4\x8diaudant, ar, re\xc4\x8diau, per virusu u\xc5\xbeter\xc5\xa1tus ligonio daiktus. Raup\xc5\xb3 virusas, patek\xc4\x99s \xc4\xaf kv\xc4\x97pavimo takus, dauginasi limfoidiniam audinyje, plinta \xc4\xaf krauj\xc4\x85, pasiekia retikuloendotelines l\xc4\x85steles. Jose intensyviai dauginasi ir sukelia antr\xc4\x85j\xc4\x85 virusemij\xc4\x85, kurios metu atsiranda klinikiniai po\xc5\xbeymiai.\n_START_SECTION_\nKlinika\n_START_PARAGRAPH_\nRaup\xc5\xb3 inkubacinis periodas\xc2\xa0\xe2\x80\x93 nuo 12 iki 15 dien\xc5\xb3. Po\xc5\xbeymiai pana\xc5\xa1\xc5\xabs I stadijos gripo ar per\xc5\xa1alimo: staigus kar\xc5\xa1\xc4\x8diavimas, raumen\xc5\xb3 ir pilvo skausmai, vir\xc5\xa1kinimo sutrikimai, pykinimas. Ligonis netenka j\xc4\x97g\xc5\xb3. 4-5 dien\xc4\x85, temperat\xc5\xabrai suma\xc5\xbe\xc4\x97jus, liga tampa akivaizdi\xc2\xa0\xe2\x80\x93 i\xc5\xa1 prad\xc5\xbei\xc5\xb3 burnoje, ant rank\xc5\xb3, v\xc4\x97liau ant viso k\xc5\xabno i\xc5\xa1kyla p\xc5\xabsleli\xc5\xb3. Mirtimi liga gali baigtis tik tuo atveju jeigu p\xc5\xabslel\xc4\x97s pradeda jungtis viena su kita\xc2\xa0\xe2\x80\x93 tada susidaro did\xc5\xbeiuliai p\xc5\xabsli\xc5\xb3 plotai, kurie tiesiog atpl\xc4\x97\xc5\xa1ia od\xc4\x85 nuo po ja esan\xc4\x8di\xc5\xb3 raumen\xc5\xb3._NEWLINE_Esama raup\xc5\xb3 form\xc5\xb3, kuriomis sergant p\xc5\xabsleli\xc5\xb3 nei\xc5\xa1kyla. Vietoje to prasideda kraujavimas po oda, ji tampa juoda, tarsi b\xc5\xabt\xc5\xb3 apdegusi. Aki\xc5\xb3 baltymai paraudonuoja, o jeigu \xc5\xbemogus i\xc5\xa1gyvena pakankamai ilgai\xc2\xa0\xe2\x80\x93 pajuoduoja. Tuo pat metu prasideda vidinis kraujavimas: ligonis mir\xc5\xa1ta arba nukraujav\xc4\x99s, arba netek\xc4\x99s daug skys\xc4\x8di\xc5\xb3. Raupai trunka 35-45 paras._NEWLINE_I\xc5\xa1gyvenusieji apanka viena arba abiem akimis, odoje visiems laikams lieka raup\xc5\xb3 duobut\xc4\x97s.\n_START_SECTION_\nProfilaktika\n_START_PARAGRAPH_\nRaupai gydomi specifiniu imonglobulinu, antibiotikais. Svarbiausia profilaktikos priemon\xc4\x97\xc2\xa0\xe2\x80\x93 skiepai. Persirgus raupais susidaro ilgalaikis, patvarus imunitetas prie\xc5\xa1 visus Orthopoxvirus virusus._NEWLINE_Jau senov\xc4\x97s Indijos gydytojai \xc5\xbeinojo apie raupus bei buvo i\xc5\xa1rad\xc4\x99 vakcinavimo metod\xc4\x85. Ta\xc4\x8diau t\xc5\xb3 laik\xc5\xb3 hinduistai nepageidavo skiepytis, nes bijojo \xc4\xaf\xc5\xbeeisti raup\xc5\xb3 deiv\xc4\x99 Sital\xc4\x85.'